CELEX: 62010CJ0093
Language: mt
Date: 2011-10-27
Title: Sentenza tal-Qorti tal-Ġustizzja (it-Tielet Awla) tas-27 ta' Ottubru 2011.#Finanzamt Essen-NordOst vs GFKL Financial Services AG.#Talba għal deċiżjoni preliminari: Bundesfinanzhof - il-Ġermanja.#Sitt Direttiva tal-VAT - Artikoli 2(1) u 4 - Kamp ta’ applikazzjoni - Kunċetti ta’ ‘provvista ta’ servizzi magħmula bi ħlas’ u ta’ ‘attività ekonomika’ - Bejgħ ta’ dejn dubjuż - Prezz ta’ xiri inqas mill-valur nominali ta’ dan id-dejn - Teħid ta’ responsabbiltà mix-xerrej għall-operazzjonijiet ta’ ġbir tal-imsemmi dejn u tar-riskju ta’ falliment tad-debituri.#Kawża C-93/10.

Kawża C-93/10
      Finanzamt Essen-NordOst
      vs
      GFKL Financial Services AG
      (talba għal deċiżjoni preliminari mressqa mill-Bundesfinanzhof)
      “Sitt Direttiva tal-VAT — Artikoli 2(1) u 4 — Kamp ta’ applikazzjoni — Kunċetti ta’ ‘provvista ta’ servizzi magħmula bi ħlas’ u ta’ ‘attività ekonomika’ — Bejgħ ta’ dejn dubjuż — Prezz tal-bejgħ inqas mill-valur nominali ta’ dan id-dejn — Teħid ta’ responsabbiltà mix-xerrej għall-operazzjonijiet ta’ ġbir tal-imsemmi dejn u tar-riskju ta’ falliment tad-debituri”
      Sommarju tas-sentenza
      Dispożizzjonijiet fiskali — Armonizzazzjoni tal-liġijiet — Taxxi fuq id-dħul mill-bejgħ — Sistema komuni ta’ taxxa fuq il-valur
            miżjud — Provvista ta’ servizzi bi ħlas — Kunċett
      (Direttiva tal-Kunsill 77/388, Artikoli 2(1) u 4)
      L‑Artikoli 2(1) u 4 tas‑Sitt Direttiva tal-Kunsill 77/388, fuq l‑armonizzazzjoni tal-liġijiet tal-Istati Membri dwar taxxi
         fuq id-dħul mill-bejgħ, għandhom jiġu interpretati fis-sens li operatur li jixtri, b’riskju għalih, dejn dubjuż bi prezz inqas
         mill-valur nominali tiegħu ma jipprovdix servizz bi ħlas, fis-sens tal-imsemmi Artikolu 2(1), u ma jwettaqx attività ekonomika
         li taqa’ fil-kamp ta’ applikazzjoni ta’ din id-direttiva meta d-differenza bejn il-valur nominali tal-imsemmi dejn u l-prezz
         ta’ xiri tiegħu tirrifletti l-valur ekonomiku effettiv tad-dejn inkwistjoni fil-mument tal-assenjazzjoni tiegħu.
      
      Fil-fatt, f’tali ċirkustanzi, iċ-ċessjonarju tad-dejn ma jirċievi l-ebda kontropartita mingħand iċ-ċedent, peress li d-differenza
         bejn il-valur nominali tad-dejn ċedut u l-prezz ta’ xiri ta’ dan id-dejn tirrifletti l-valur ekonomiku effettiv tal-imsemmi
         dejn fil-mument tal-assenjazzjoni tiegħu, li tiddependi fuq in-natura dubjuża tagħhom u fuq ir-riskju ikbar ta’ falliment
         tad-debituri.
      
      (ara l-punti 22, 25, 26 u d-dispożittiv)
SENTENZA TAL-QORTI TAL-ĠUSTIZZJA (It-Tielet Awla)
      27 ta’ Ottubru 2011 (*)
      
      “Sitt Direttiva tal-VAT – Artikoli 2(1) u 4 – Kamp ta’ applikazzjoni – Kunċetti ta’ ‘provvista ta’ servizzi magħmula bi ħlas’ u ta’ ‘attività ekonomika’ – Bejgħ ta’ dejn dubjuż – Prezz tal-bejgħ inqas mill-valur nominali ta’ dan id-dejn – Teħid ta’ responsabbiltà mix-xerrej għall-operazzjonijiet ta’ ġbir tal-imsemmi dejn u tar-riskju ta’ falliment tad-debituri”
      Fil-Kawża C‑93/10,
      li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Bundesfinanzhof (il-Ġermanja),
         permezz tad-deċiżjoni tal-10 ta’ Diċembru 2009, li waslet fil-Qorti tal-Ġustizzja fis-17 ta’ Frar 2010, fil-proċedura
      
      Finanzamt Essen-NordOst
      vs
      GFKL Financial Services AG,
      IL-QORTI TAL-ĠUSTIZZJA (It-Tielet Awla),
      komposta minn K. Lenaerts, President tal-Awla, J. Malenovský, R. Silva de Lapuerta (Relatur), G. Arestis u D. Šváby, Imħallfin,
      Avukat Ġenerali: N. Jääskinen,
      Reġistratur: K. Malacek, Amministratur,
      wara li rat il-proċedura bil-miktub u wara s-seduta tat-12 ta’ Mejju 2011,
      wara li kkunsidrat l-osservazzjonijiet ippreżentati:
      –        għal GFKL Financial Services AG, minn A. Bartsch u B. Keller, avukati,
      –        għall-Gvern Ġermaniż, minn T. Henze u C. Blaschke, bħala aġenti,
      –        għall-Irlanda, minn D. O’Hagan u G. Clohessy, bħala aġenti,
      –        għall-Kummissjoni Ewropea, minn D. Triantafyllou, bħala aġent,
      wara li semgħet il-konklużjonijiet tal-Avukat Ġenerali, ippreżentati fis-seduta tal-14 ta’ Lulju 2011,
      tagħti l-preżenti
      Sentenza
      1        It-talba għal deċiżjoni preliminari tirrigwarda l-interpretazzjoni tal‑Artikoli 2(1), 4, 11A(1)(a) kif ukoll tal-Artikolu 13B(d)(2)
         u (3), tas‑Sitt Direttiva tal-Kunsill 77/388/KEE, tas-17 ta’ Mejju 1977, fuq l‑armonizzazzjoni tal-liġijiet tal-Istati Membri
         dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima (ĠU Edizzjoni Speċjali
         bil-Malti, Kapitolu 9, Vol. 1, p. 23, iktar ’il quddiem is-“Sitt Direttiva”).
      
      2        Din it-talba tressqet fil-kuntest ta’ kawża bejn il-Finanzamt Essen-NordOst (iktar ’il quddiem il-“Finanzamt”) u GFKL Financial
         Services AG (iktar ’il quddiem “GFKL”) dwar it-taxxa li għaliha din tal-aħħar kienet suġġetta skont it-taxxa fuq il-valur
         miżjud (iktar ’il quddiem il-“VAT”) minħabba x-xiri, minn waħda mis-sussidjarji tagħha, ta’ dejn marbut ma’ 70 kuntratt ta’
         self terminat u li għalaq.
      
       Il-kuntest ġuridiku
      3        L-Artikolu 2(1) tas-Sitt Direttiva jistabbilixxi :
      
      “Dawn li ġejjin għandhom ikunu soġġetti għall-[VAT]:
      1.      il-provvista ta’ oġġetti u servizzi magħmula bi ħlas fit-territorju tal-pajjiż minn persuna taxxabbli li taġixxi bħala tali”.
      4        L-Artikolu 4(1) u (2) ta’ din id-direttiva huwa redatt kif ġej:
      
      “1. ‘Persuna taxxabbli’ tfisser kull persuna li b’mod indipendenti twettaq fi kwalunkwe post attività ekonomika msemmija fil-paragrafu 2,
         ikun x’ikun l-iskop jew ir-riżultati ta’ dik l-attività.
      
      2.      L-attivitajiet ekonomiċi msemmija fil-paragrafu 1 jinkludu l-attivitajiet kollha ta’ produtturi, kummerċjanti u [jew] persuni
         li jagħtu [servizzi], magħduda [li jinkludu] attivitajiet fil-minjieri, fl-agrikoltura u attivitajiet fil-professjonijiet.
         L-isfruttament ta’ proprjetà tanġibbli jew intanġibbli għal skop ta’ dħul minnha fuq bażi kontinwa għandu wkoll [b’mod partikolari]
         jitqies bħala attività ekonomika.”
      
       Il-kawża prinċipali u d-domandi preliminari
      5        GFKL hija l-unika msieħba u l-kumpannija parent ta’ kumpannija taħt id-dritt Ġermaniż li fis-26 ta’ Ottubru 2004 xrat mingħand
         bank l-ipoteki fuq proporjetà immobili u d-dejn marbut ma’ 70 kuntratt ta’ self terminat u li għalaq.
      
      6        Fid-data ta’ għeluq tad-29 ta’ April 2004, il-valur nominali ta’ dan id-dejn kien ta’ EUR 15 500 915.16.
      
      7        Il-kuntratt ta’ xiri kien jipprovdi b’mod partikolari li, minn din id-data ta’ għeluq, l-imsemmija ipoteki u dejn kienu meqjusa
         bħala amministrati jew miżmuma f’isem u għar-riskju tax-xerrej, li l-ħlasijiet marbuta magħhom kellhom jibbenefikaw lil dan
         tal-aħħar u li r-responsabbiltà tal-bejjiegħ għall-ġbir tad-dejn inkwistjoni kienet eskluża.
      
      8        Madankollu, wara ittra tal-Ministeru Federali tal-Finanzi, tat-3 ta’ Ġunju 2004, dwar l-implementazzjoni tas-sentenza tal-Qorti
         tal-Ġustizzja tas-26 ta’ Ġunju 2003, MKG-Kraftfahrzeuge-Factoring (C‑305/01, Ġabra p. I‑6729), il-partijiet fil-kuntratt ta’ xiri qiesu li, fid-dawl tal-ammont
         kunsiderevoli tal-ħlas, il-parti tad-dejn inkwistjoni li għandha tinġabar kienet ferm inqas mill-valur nominali tiegħu u ffissaw
         il-valur ekonomiku tiegħu għal EUR 8 956 101.
      
      9        Barra minn hekk, peress illi l-ġbir ta’ dan id-dejn kien mifrux fuq tliet snin, il-partijiet ftiehmu, fuq il-bażi ta’ rata
         ta’ interess maqbula flimkien ta’ 5.97 %, li x-xerrej kien ser jagħti lill-bejjiegħ kreditu li jinkludi EUR 556 293 ta’ interessi,
         b’mod li wara li jitnaqqsu dawn l-interessi, il-valur ekonomiku tal-imsemmi dejn kien ta’ EUR 8 399 808.
      
      10      Il-prezz ta’ xiri finali tad-dejn inkwistjoni kien finalment iffissat għal EUR 8 034 883 u l-kuntratt ta’ xiri ma kienx jipprovdi
         għall-possibbiltà li dan il-prezz jiġi ulterjorment rivedut.
      
      11      Barra minn hekk, il-partijiet qiesu li, billi xtara dan id-dejn, ix-xerrej ma kienx qed jipprovdi lill-bejjiegħ servizz li
         kien taxxabbli. Madankollu, huma stipulaw li, fil-każ li l-awtorità fiskali ma taqbilx ma’ din l-analiżi, id-differenza ta’
         EUR 364 925 bejn il-valur ekonomiku mingħajr interessi u l-prezz ta’ xiri finali tal-imsemmi dejn kellha titqies bħala li
         tikkostitwixxi l-kontropartita ta’ dan is-servizz.
      
      12      Wara li ppreżentat dikjarazzjoni provviżorja dwar it-taxxa fuq id-dħul mill-bejgħ li fiha hija indikat li din id-differenza
         tikkostitwixxi r-remunerazzjoni ta’ servizz taxxabbli pprovdut lill-bejjiegħ tad-dejn inkwistjoni, GFKL ippreżentat ilment
         kontra d-dikjarazzjoni provviżorja tagħha, li l-Finanzamt ċaħdet bħala infondata.
      
      13      Sussegwentement, GFKL ippreżentat rikors quddiem il-Finanzgericht li laqgħet dan ir-rikors billi qieset li, kuntrarjament
         għall-fattura proprja, it-trasferiment ta’ dejn dubjuż ma jwassalx biex il-bejjiegħ ta’ dan id-dejn jiġi pprovdut b’servizz
         taxxabbli skont it-taxxa fuq id-dħul mill-bejgħ.
      
      14      Il-Finanzamt ippreżentat rikors ta’ “Reviżjoni” kontra s-sentenza tal-Finanzgericht quddiem il-qori tar-rinviju.
      
      15      F’dawn il-kundizzjonijiet, il-Bundesfinanzhof iddeċidiet li tissospendi l-proċeduri quddiemha u li tistaqsi lill-Qorti tal-Ġustizzja
         d-domandi preliminari li ġejjin:
      
      “1)      Fir-rigward tal-interpretazzjoni tal-punt 1 tal-Artikolu 2 u tal-Artikolu 4 tas-Sitt Direttiva […]:
      Fil-każ ta’ bejgħ (xiri) ta’ dejn dubjuż li jwassal sabiex tittieħed responsabbiltà għall-irkupru u għar-riskju ta’ falliment
         mix-xerrej, dan tal-aħħar għandu jiġi kkunsidrat bħala li qed jagħmel provvista bi ħlas u li qed iwettaq attività ekonomika
         anki meta l-prezz tax-xiri huwa bbażat
      
      –        mhux fuq il-bażi tal-valur nominali tad-dejn, wara tnaqqis ta’ somma ffissata bi ftehim sabiex tkopri t-teħid ta’ responsabbiltà
         għall-irkupru u għar-riskju ta’ falliment, iżda
      
      –        fuq il-bażi tar-riskju ta’ falliment stmat għal kull dejn u meta l-irkupru għandu biss importanza subordinata meta mqabbel
         mat-tnaqqis magħmul taħt ir-riskju ta' falliment?
      
      2)      Fir-rigward tal-interpretazzjoni tal-Artikolu 13B(d)(2) u (3) tas-Sitt Direttiva […], fil-każ ta’ risposta fl-affermattiv
         għall-ewwel domanda :
      
      a)      It-teħid ta’ responsabbiltà għar-riskju ta’ falliment mix-xerrej fil-każ ta’ akkwist ta’ dejn dubjuż bi prezz ferm inqas mill-valur
         nominali tiegħu huwa eżenti billi jikkostitwixxi sigurtà jew garanzija oħra ?
      
      b)      Jekk it-teħid ta’ responsabbiltà għar-riskju huwa eżenti :
      L-irkupru tad-dejn huwa eżenti bħala parti minn servizz wieħed jew bħala provvista anċillari jew huwa ntaxxat bħala provvista
         separata ?
      
      3)      Fir-rigward tal-interpretazzjoni tal-Artikolu 11A(1)(a) tas-Sitt Direttiva […], fil-każ ta’ risposta fl-affermattiv għall-ewwel
         domanda u jekk ma hemmx provvista eżentata: 
      
      Il-kunsiderazzjoni għal servizz taxxabbli għandha tiġi ddeterminata fuq il-bażi tal-ispejjeż ta’ rkupru li fil-fatt intefqu
         jew fuq il-bażi tal-istima li ġiet magħmula mill-partijiet ?”
      
       Fuq id-domandi preliminari
       Fuq l-ewwel domanda
      16      Permezz tal-ewwel domanda tagħha, il-qorti tar-rinviju essenzjalment tistaqsi jekk l-Artikoli 2(1) u 4 tas-Sitt Direttiva
         għandhomx jiġu interpretati fis-sens li operatur li jixtri, b’riskju għalih, dejn dubjuż bi prezz inqas mill-valur nominali
         tiegħu jipprovdix servizz bi ħlas u jwettaqx attività ekonomika.
      
      17      Preliminarjament, għandu jitfakkar li, fil-kuntest tas-sistema tal-VAT, it-tranżazzjonijiet taxxabbli jippreżumu l-eżistenza
         ta’ tranżazzjoni bejn il-partijiet fejn ikun stipulat prezz jew korrispettiv. Għalhekk, meta l-attività ta’ prestatarju tikkonsisti
         esklużivament fil-provvista ta’ servizzi mingħajr kontropartita diretta, ma jkunx hemm bażi taxxabbli u għalhekk dawn is-servizzi
         ma jkunux suġġetti għall-VAT (ara s-sentenza tad-29 ta’ Ottubru 2009, Il-Kummissjoni vs Il-Finlandja, C‑246/08, Ġabra p. I‑10605,
         punt 43).
      
      18      F’dan il-kuntest, provvista ta’ servizzi ssir “bi ħlas” fis-sens tal-Artikolu 2(1) tas-Sitt Direttiva, u hija taxxabbli biss
         meta jkun hemm relazzjoni legali bejn il-prestatarju u l-benefiċjarju li matulha jkun hemm skambju ta’ servizzi reċiproċi,
         fejn il-ħlas li jirċievi l-prestatarju jkun il-korrispettiv effettiv tas-servizz mogħti lill-benefiċjarju (sentenza MKG-Kraftfahrzeuge-Factoring,
         iċċitata iktar ’il fuq, punt 47).
      
      19      F’dan ir-rigward, skont ġurisprudenza stabbilita, il-kunċett ta’ “provvista ta’ servizzi magħmula bi ħlas”, fis-sens tal-Artikolu 2(1)
         tas-Sitt Direttiva, jippreżumi l-eżistenza ta’ rabta diretta bejn is‑servizz mogħti u l-korrispettiv riċevut (sentenza tad-29
         ta’ Lulju 2010, Astra Zeneca UK, C‑40/09, Ġabra p. I‑7505, punt 27, u l-ġurisprudenza ċċitata).
      
      20      Fis-sentenza tagħha MKG-Kraftfahrzeuge-Factoring, iċċitata iktar ’il fuq, il-Qorti tal-Ġustizzja ddeċidiet li l-fatt li l-persuna
         li tipprovdi l-fattorar tiggarantixxi lil klijent il-ħlas tad-dejn billi tassumi r-riskju ta’ falliment tad-debituri għandu
         jitqies bħala sfruttament tal-beni inkwistjoni bi ħsieb li jagħmel qligħ ta’ natura permanenti, fis-sens tal-Artikolu 4(2)
         tas-Sitt Direttiva, meta din it-tranżazzjoni titwettaq, permezz ta’ remunerazzjoni, għal perijodu determinat (ara s-sentenza
         MKG-Kraftfahrzeuge-Factoring, iċċitata iktar ’il fuq, punt 50).
      
      21      F’dan ir-rigward, għandu jitfakkar li, fil-kuntest tal-operazzjoni tal-assenjazzjoni tad-dejn inkwistjoni fil-kawża prinċipali
         li wasslet għal din is-sentenza, iċ-ċessjonarju tad-dejn intrabat li jipprovdi s-servizzi ta’ fatturar liċ-ċedent, li bħala
         kontropartita huwa rċieva remunerazzjoni, jiġifieri kummissjoni ta’ fatturar u tariffa del credere.
      
      22      Issa, fir-rigward tal-kawża prinċipali, għandu jiġi rrilevat li, kuntrarjament għall-fatti li wasslu għas-sentenza MKG-Kraftfahrzeuge-Factoring,
         iċċitata iktar ’il fuq, iċ-ċessjonarju tad-dejn ma jirċievi l-ebda kontropartita mingħand iċ-ċedent, b’mod li la jwettaq attività
         ekonomika fis-sens tal-Artikolu 4 tas-Sitt Direttiva u lanqas ma jipprovdi servizzi fis-sens tal-Artikolu 2(1) ta’ din id-direttiva.
      
      23      Ċertament, hemm differenza bejn il-valur nominali tad-dejn ċedut u l-prezz ta’ xiri ta’ dan id-dejn.
      
      24      Madankollu, kuntrarjament għall-kummissjoni ta’ fatturar u għat-tariffa del credere, li, fil-kawża li wasslet għas-sentenza MKG-Kraftfahrzeuge-Factoring, iċċitata iktar ’il fuq, kienu miġbura mill-persuna
         li twettaq il-fattorar, din id-differenza ma tikkostitwixxix, fil-kawża prinċipali, remunerazzjoni intiża li tipprovdi ħlas
         b’mod dirett għal servizz ipprovdut mix-xerrej ta’ dejn ċedut.
      
      25      Fil-fatt, id-differenza bejn il-valur nominali tad-dejn ċedut u l-prezz ta’ xiri tad-dejn ma tikkostitwixxix il-kontropartita
         ta’ dan is-servizz, iżda tirrifletti l-valur ekonomiku effettiv tal-imsemmi dejn fil-mument tal-assenjazzjoni tiegħu, li tiddependi
         fuq in-natura dubjuża tagħhom u fuq ir-riskju ikbar ta’ falliment tad-debituri.
      
      26      F’dawn iċ-ċirkustanzi, ir-risposta għall-ewwel domanda għandha tkun li l-Artikoli 2(1) u 4 tas-Sitt Direttiva għandhom jiġu
         interpretati fis-sens li operatur li jixtri, b’riskju għalih, dejn dubjuż bi prezz inqas mill-valur nominali tiegħu ma jipprovdix
         servizz bi ħlas, fis-sens tal-imsemmi Artikolu 2(1) u ma jwettaqx attività ekonomika fis-sens li taqa’ fil-kamp ta’ applikazzjoni
         ta’ din id-direttiva meta d-differenza bejn il-valur nominali tal-imsemmi dejn u l-prezz ta’ xiri tiegħu tirrifletti l-valur
         ekonomiku effettiv tad-dejn inkwistjoni fil-mument tal-assenjazzjoni tiegħu.
      
       Fuq it-tieni u t-tielet domanda
      27      Fid-dawl tar-risposta mogħtija lill-ewwel domanda, it-tieni u t-tielet domanda ma għandhomx jingħataw risposta.
      
       Fuq l-ispejjeż
      28      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti
         tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet
         lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
      
      Għal dawn il-motivi, il-Qorti tal-Ġustizzja (It-Tielet Awla) taqta’ u tiddeċiedi:
      L‑Artikolu 2(1) u l-Artikolu 4 tas‑Sitt Direttiva tal-Kunsill 77/388/KEE, tas-17 ta’ Mejju 1977, fuq l‑armonizzazzjoni tal-liġijiet
            tal-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima,
            għandhom jiġu interpretati fis-sens li operatur li jixtri, b’riskju għalih, dejn dubjuż bi prezz inqas mill-valur nominali
            tiegħu ma jipprovdix servizz bi ħlas, fis-sens tal-imsemmi Artikolu 2(1) u ma jwettaqx attività ekonomika fis-sens li taqa’
            fil-kamp ta’ applikazzjoni ta’ din id-direttiva meta d-differenza bejn il-valur nominali tal-imsemmi dejn u l-prezz ta’ xiri
            tiegħu tirrifletti l-valur ekonomiku effettiv tad-dejn inkwistjoni fil-mument tal-assenjazzjoni tiegħu.
      Firem
      * Lingwa tal-kawża: il-Ġermaniż.